SALON KÄRÄJÄOIKEUS							
Oikeustalo
Torikatu 2
24100 Salo

								Salo 28.1.2008

	OIKEUSMINISTERIÖLLE

	Viite: Lausuntopyyntö OM 8/31/2007/23.11.2007
	Asia:  Käräjäoikeusverkoston kehittäminen

	Edellä mainitulla kirjeellään oikeusministeriö on pyytänyt käräjäoikeuden lausuntoa käräjäoikeuden tuomiopiirin uudelleenjärjestelystä. Lausuntonaan käräjäoikeus esittää seuraavaa:

	Asiakaskäyntien seurantatutkimus 2007
	
	Yleiskanslia

	Kuukausi		Riita-          Rikos-        	Hakemus-     	Kiinteistö-
			    	asiat            asiat            	asiat             	asiat

	Toukokuu     	54		52 		86                 	121

	Kesäkuu        	38		30		71		109

	Heinäkuu		40		21		59		128

	Elokuu		50		26		70		148

	Syyskuu		32		32		75		131

	Lokakuu		25		50		113		141

	Marraskuu	40		40		69		93

	Joulukuu		30		39		54		65
				_______________________________________
				309		290		597		936  

	Yhteensä  2132  asiakaskäyntiä, mikä tekee noin 267 asiakaskäyntiä kuukaudessa.

	Haastemieskanslia

	Kuukausi      	Tiedoksi-	Muu palvelu
				annot

	Toukokuu		95		86

	Kesäkuu		63		54

	Heinäkuu	        n. 30	       n.  40

	Elokuu		33		41

	Syyskuu		51		43

	Lokakuu		64		54

	Marraskuu	60		86

	Joulukuu		57		32
	                            _______________

				453		436  

	Yhteensä	889  asiakaskäyntiä, mikä tekee noin 111 asiakaskäyntiä kuukaudessa.	

	Oikeusturva

	Salon käräjäoikeuden Someron istuntopaikka on lakkautettu 31.12.2007. Nähtäväksi jää mitä vaikutuksia istuntopaikan lakkauttamisella on asioiden lykkääntymiseen käräjäoikeudessamme. Somerolta on heikohkot julkiset liikenneyhteydet Turkuun. 

	Mikäli käräjäoikeus/käräjäoikeuden kanslia lakkautetaan Salosta, kansalaisten  asioiminen käräjäoikeuden kansliassa tulee olennaisesti vaikeutumaan. Lisäksi pelättävissä on, että rikosasioiden käsittelyajat tulevat pitenemään ja noutoja istuntoihin joudutaan käyttämään entistä enemmän, mikä tulee sitomaan poliisin voimavaroja kohtuuttomasti.

	Oikeusministeriö on lähtenyt siitä, että Suomi olisi oikeusoloiltaan ennustettava yhteiskunta, jonka jäsenten oikeudet ja velvollisuudet toteutuisivat yhdenvertaisella tavalla. Salon käräjäoikeuden lakkauttaminen ei tulisi palvelemaan näitä päämääriä. 

	Esimerkkinä siitä, miten oikeuturvaa on annettu mahdollisimman joustavasti ja nopeasti: Perjantaina 2.11.2007 käräjäoikeuteemme saapui perheen sisäistä lähestymiskieltoa koskeva hakemus noin kello 14.00. Hakijan itsensä laatiman hakemuksen otti vastaan käräjäoikeuden notaari, joka pyysi hakijalta heti tarvittavat täydennykset siihen. Ratkaisuvuorossa ollut tuomari tutki hakemuksen ja sopi hakijan kanssa istuntoajankohdan. Hakijan vastapuoli haastettiin samana päivänä kello 15.00 aikaan ja pääkäsittely pidettiin maanantaina 5.11.2007 kello 10.00, jolloin annettiin perheen sisäinen lähestymiskielto.Tässä esimerkkitapauksessa hakijan kannalta oli asian laatu huomioon ottaen tärkeää, että menettely oli kaikissa vaiheissa nopeaa ja kustannustehokasta.

	Jos käräjäoikeus lakkautetaan, esimerkiksi lähetysmiskieltoasioiden käsittely tulee olennaisesti vaikeutumaan ja hakijoiden oikeusturva kärsimään, kun hakemukset on jätettävä Turun käräjäoikeuden kansliaan Turkuun ja asia voidaan käsitellä Turussa.

	Erikoistuminen

	Lainsäädännöllä on jo käräjäoikeuksia saatettu eriarvoiseen asemaan. 

	Yrityssaneerausasioita käsittelee nykyisin neljätoista (14) käräjäoikeutta. Merioikeusasioita käsittelee kahdeksan (8) käräjäoikeutta. Maaoikeuksien toimivalta on siirretty kahdeksalle (8) käräjäoikeudelle. Sotilasoikeudenkäyntiasioita käsittelee kaksikymmentä (20) käräjäoikeutta. Ulosottokaaren tarkoittamia ulosottovalituksia käsittelee yhdeksäntoista (19) käräjäoikeutta. Osakeyhtiölain 24 luvun 1 §:ssä on säädetty osakeyhtiöasioissa toimivaltaisiksi käräjäoikeuksiksi kahdeksan (8) käräjäoikeutta. Ryhmäkannelain toimivaltaisiksi käräjäoikeuksiksi on säädetty kuusi (6) käräjäoikeutta. Immateriaalioikeudelliset oikeusjutut on keskitetty Helsingin käräjäoikeuteen.

	Salon käräjäoikeuden asiat koostuvat pääosin tavallisten ihmisten ja yritysten tavallisista asioista, joten mitään erikoistumista ei tarvita. Talousrikosasioiden, kuten myös lapsioikeusasioiden käsittely vaatii muihin asioihin verrattuna ainoastaan runsaammin käsittelyaikaa. Salon käräjäoikeuden tuomarit ovat toimineet tuomareina Suomen laajimmissa talousrikosasioissa, joten asiantuntemusta kyllä riittää talousrikosasioiden ratkaisemisessa. Kysymys on vain siitä, tarjoaako ministeriö riittävästi talousrikosasioiden käsittelykoulutusta, jotta tuomarien ammattitaito säilyy.

	Käsittelykokoonpanot

	Salon suuruisessa käräjäoikeudessa ei ole mitään ongelmaa saada kootuksi kokoonpanoa käsittelemään laajaa asiaa ja käytännössä on havaittu, että lähes kaikissa laajoissa riita-asioissa, jotka on ratkaistu kolmen tuomarin kokoonpanossa ja rikosasioissa, jotka on ratkaistu kahden tuomarin ja neljän lautamiehen kokoonpanossa, on valitettu hovioikeuteen. Voitaneen todeta, ettei käräjäoikeuden laajennettu kokoonpano ole mikään tae sille, että asian hovioikeuskäsittely jäisi pois.

	Työn haastavuus ja rikkaus 

	Todettakoon, että keskisuuressa käräjäoikeudessa tuomarien ja myös muun henkilökunnan työ on monipuolista ja haastavaa, kun lähes jokainen joutuu tekemään ja perehtymään monenlaisiin asioihin. Onhan selvää se, että jos tuomari tekee esimerkiksi kolme vuotta ainostaan laajoja riita-asioita, tuomarilla ei ole hyviä edellytyksiä toimia jatkossa rikostuomarina, sillä näillä näkymin rikosasioiden käsitteleminen ja niiden hallitseminen ei siedä yhtäkään välivuotta.

	Salon suurkunta

	Salosta muodostuu 1.1.2009 alkaen kymmenen nykyisen kunnan muodostama suurkunta. Salon käräjäoikeuden tuomiopiiri on nyt tuleva suurkunta lisättynä Someron kaupungilla. Uusi Salo on jo nyt kansainvälinen kasvukeskus. Suomen toiseksi kansainvälisemmässä kunnassa on 78 kansalaisuutta edustettuna ja alueella puhutaan yli 100 kieltä. Reilun sadan kilometrin säteellä Salosta elää yli kaksi miljoonaa suomalaista. Ruotsinkielistä väestöä tulee olemaan noin prosentti. Monikulttuurisuus on jo nyt asettanut käräjäoikeudelle kovia vaatimuksia palveluosaamiselle. Käräjäoikeuden käsityksen mukaan olisi erittäin arveluttavaa, jos tulevan suurkunnan käräjäoikeus ja sen palvelut siirrettäisiin Salon suurkunnasta Turkuun.

	Lausunto

	Edellä lausuttu puoltaa sitä, että Salon käräjäoikeus pitää säilyttää sellaisenaan ja täyttää kaksi määräaikaisen käräjätuomarin virkaa vakinaisesti. Käräjäoikeuden tilat ovat asianmukaiset ja riittävät sekä tiloista perittävä vuokra kohtuullinen. Käräjäoikeuden tiloihin voidaan kohtuullisilla kustannuksilla sijoittaa maanmittauslaitoksen Salon toimiston asiakaskanslia.

	Käräjäoikeutemme on tehokas. Työntekijät ovat ammattitaitoisia ja motivoituneita. Käräjäoikeudessa vallitsee hyvä ja rakentava ilmapiiri. 

	Laamanni		Pekka Tuomaala

	Osastosihteeri	Irma Vanhatalo 

	Liite: Turun seudun maistraatin kirje 9.1.2008